Alfonso 6. den Tapre
Alfonso 6. den Tapre, 1040-1109, konge af León fra 1065 og desuden af Castilien fra 1072. Alfonso erklærede sig i 1077 for "hele Spaniens kejser" og begyndte derpå den langvarige belejring af den militært og politisk vigtige by Toledo, som endelig faldt i 1085 efter at have været i hænderne på maurerne siden 700-t.s begyndelse. Erobringen i forbindelse med Alfonsos brandskatning førte til, at muslimske vasalkonger tilkaldte hjælp fra almoraviderne i Nordafrika, som fra 1086 blev Alfonsos hovedmodstandere. Denne nye trussel forsonede Alfonso med den castilianske kriger, helten el Cid, som han overlod forsvaret og udvidelsen af den østlige del af riget.